Kim 'stuur brief' aan Cyril | Netwerk24
27 April 2020 22:47
Gerugte dat die Noord-Koreaanse diktator, Kim Jong-oen, dood is, is onwaar.
Dié afleiding word gemaak nadat die staatsbeheerde media in dié land 'n brief gepubliseer het wat Kim aan pres. Cyril Ramaphosa gestuur het om die staatshoof geluk te wens met Suid-Afrika se Vryheidsdag.
CNN, wat hieroor berig het, kon egter nie die brief veri­fieer nie.
Volgens die Noord-Koreaanse media is die brief 27 April gedateer.
Gerugte dat Kim dood is aan 'n hartkwaal het ná bespiegelings verlede week dat hy 'n operasie ondergaan het Sondag en Maandag die ronde gedoen.
Amptenare van Suid-Korea benadruk dat hulle geen buitengewone bedrywighede in Noord-Korea bespeur nie en waarsku teen berigte dat Kim siek is of weens die koronavirus geïsoleer­ word.
Kim Jeon-tsjoel, Suid-Korea se minister van eenwording (met Noord-Korea), wat verantwoordelik is vir skakeling met sy noordelike buurman, het Sondag op 'n geslote forum gesê sy regering het die intelligensievermoë om met vertroue te kan sê daar is geen aanduiding dat enigiets buitengewoons aan die gang is nie.
Gerugte en bespiegelings oor die Noord-Koreaanse leier se gesondheid het begin nadat hy op 15 April in gebreke gebly het om op een van die belangrikste vakansiedae in die land in die openbaar op te tree en hy is sedertdien nog nie weer in die openbaar gesien nie.
Tog het Joen Sang-hyoen, voorsitter van die buitelandse en eenwordingskomitee in Suid-Korea se nasionale vergadering, Maandag aan 'n saamtrek van kundiges gesê Kim se afwesigheid in die openbaar dui daarop "dat hy nie soos gewoonlik werk nie".
"Daar was nog geen berig wat wys dat hy sedert 11 April beleidsbesluite geneem het nie, wat ons laat dink hy is óf siek óf hy word geïsoleer uit kommer oor die koronavirus," het Joen bygevoeg.